OB-kantoor slaan vure dood ná verslag | Maroela Media
Die kantoor van die Openbare Beskermer (OB) het Suid-Afrikaners Dinsdag verseker dat sy kantore steeds in volle werking is – dít ondanks nóg 'n verdoemende bevinding teen adv. Busisiwe Mkhwebane.
Die paneel wat aangestel is om te besluit of daar meriete is in die pogings om Mkhwebane van haar amp te onthef, het Maandag sy verslag daaroor aan die parlement oorhandig. Luidens die verslag het die paneel bevind daar is wel prima facie-bewyse dat Mkhwebane onbevoeg vir die pos is.
Oupa Segalwe, OB-woordvoerder, sê die kantoor het kennis geneem van die verslag.
"Die verslag is 'n verklaring oor die beweerde bestaan van prima facie-bewyse teen die OB en nie die bevinding van enige wandade nie. Die hofproses rakende die saak is steeds aan die gang," sê Segalwe.
"Die OB is vol vertroue dat die parlementêre en geregtelike verrigtinge, voor die hooggeregshof en Konstitusionele Hof, uiteindelik daartoe sal lei dat sy van enige beweerde oortredings vrygespreek word."
Die OB-kantoor het terselfdertyd gesê sy dienssentrums is steeds ten volle in bedryf en die voortgesette parlementêre proses het geen regstreekse uitwerking op sy werksaamhede nie.
"Personeel by al 18 dienssentrums landwyd is steeds hard aan die werk en hanteer alle klagtes van wanadministrasie en onvanpaste gedrag in ooreenstemming met die kantoor se grondwetlike mandaat," sê Segalwe.
Die paneel is in November verlede jaar aangewys ná verskeie striemende hofbeslissings teen Mkhwebane. Haar bevoegdheid vir die pos is sedert haar aanstelling in 2016 boonop herhaaldelik bevraagteken.